3. PESCUIT

1. 31994 R 1626: Regulamentul (CE) nr. 1626/94 al Consiliului din 27 iunie 1994 de adoptare a unor măsuri tehnice de conservare a resurselor de peşte în Marea Mediterană (JO L 171, 6.7.1994, p. 1), modificat de:

- 31996 R 1075: Regulamentul (CE) nr. 1075/96 al Consiliului din 10. 6. 1996 (JO L 142, 15.6.1996, p. 1),

- 31998 R 0782: Regulamentul (CE) nr. 782/98 al Consiliului din 7. 4. 1998 (JO L 113, 15.4.1998, p. 6),

- 31999 R 1448: Regulamentul (CE) nr. 1448/1999 al Consiliului din 24. 6. 1999 (JO L 167, 2.7.1999, p. 7),

- 32000 R 0812: Regulamentul (CE) nr. 812/2000 al Consiliului din 17. 4. 2000 (JO L 100, 20.4.2000, p. 3),

- 32000 R 2550: Regulamentul (CE) nr. 2550/2000 al Consiliului din 17. 11. 2000 (JO L 292, 21.11.2000, p. 7),

- 32001 R 0973: Regulamentul (CE) nr. 973/2001 al Consiliului din 14. 5. 2001 (JO L 137, 19.5.2001, p. 1).

Consiliul va modifica Regulamentul (CE) nr. 1626/94 înainte de data aderării Maltei, în vederea adoptării măsurilor de conservare necesare referitoare la Malta, conform următoarelor linii directoare:

- pescuitul în zona de gestiune de 25 de mile ar trebui limitat la pescuitul de coastă la scară redusă, şi anume la navele de pescuit cu o lungime totală de mai puţin de 12 metri şi care nu folosesc echipamente remorcate cu energie motrice, cu excepţiile de mai jos. Efortul total exercitat de vasele de mai puţin 12 metri nu depăşeşte nivelul din ultimii ani;

- totuşi, traulerele care nu depăşesc o lungime totală de 24 de metri sunt autorizate să pescuiască în zona de gestiune de 25 de mile în anumite zone în care accesul traulerelor este permis. Capacitatea totală a traulerelor, măsurată în energie motrice (kW) nu o depăşeşte pe cea observată în anii 2000-2001, în zona de gestiune de 25 de mile, iar energia motrice a fiecărui trauler în parte care pescuieşte în ape cu o adâncime mai mică de 200 de metri nu va depăşi 185 kW (250 cp). Aceste limite pot fi revizuite în lumina noilor dovezi ştiinţifice serioase recomandate de organisme ştiinţifice competente.

- numărul de nave care pot participa la pescuitul de lampuki (Coryphaena hippurus – corifena mică) se limitează la cel mult 130. Alocarea şi aplicarea DAP (dispozitive de agregare a peştilor), în sezonul de pescuit care, în general, durează din august până în decembrie, sunt deschise pentru toţi pescarii comunitari, fără nici o discriminare, însă numai începând de la limita de 12 mile pentru alţi pescari decât cei maltezi;

- toate navele care depăşesc o lungime totală de 12 metri, care sunt autorizate să pescuiască în zona de gestiune de 25 de mile şi care cuprind traulerele de adâncime, vasele cu năvoade înconjurătoare de tip "lamparou", vasele care pescuiesc lampuki cu DAP, vasele care pescuiesc cu năvoade înconjurătoare pelagice mari şi pescadoarele cu paragat care pescuiesc ton şi alte specii migratoare sunt incluse pe o listă. Orice eventuală creştere a efortului de pescuit trebuie să garanteze conservarea durabilă a resurselor în zonă.

Modalităţile de stabilire a listei menţionate mai sus, pentru un sistem de monitorizare a efortului de pescuit şi, dacă este necesar, pentru pescuitul de lampuki în zona de gestiune de 25 de mile se adoptă în conformitate cu procedura stabilită în articolul 18 din Regulamentul (CEE) nr. 3760/92 [1] de instituire a unui regim comunitar al pescuitului şi acvaculturii. Se stabilesc metode de monitorizare eficiente, în conformitate cu acquis-ul.

Condiţiile acestui program de gestiune a efortului de pescuit se reevaluează pe baza noilor dovezi ştiinţifice serioase, recomandate de organismele ştiinţifice competente, cu ocazia aderării Maltei, în vederea evaluării efectelor lor asupra conservării populaţiilor de peşti.

Odată cu aderarea Maltei, problema eventualelor conflicte dintre diferite echipamente de pescuit, precum şi eventualele măsuri de reducere a acestora se abordează la nivel comunitar.

Conform Regulamentului (CE) nr. 1239/98 [2] de modificare a Regulamentului (CE) nr. 894/97 de adoptare a unor măsuri tehnice de conservare a resurselor de peşte, este interzisă utilizarea setcilor derivante în zona de gestiune de 25 de mile.

Aceste măsuri de conservare sunt nediscriminatorii şi se aplică în întreaga zonă de gestiune de 25 de mile.

Soluţia de mai sus nu aduce atingere evoluţiei legislaţiei secundare în acest domeniu.

2. 31998 R 0088: Regulamentul (CE) nr.88/98 al Consiliului din 18 decembrie 1997 de stabilire a anumitor măsuri tehnice pentru conservarea resurselor piscicole din apele Mării Baltice şi din strâmtorile Belts şi Sound (JO L 9, 15.1.1998, p. 1), modificat de:

- 31998 R 1520: Regulamentul (CE) nr. 1520/98 al Consiliului din 13. 7. 1998 (JO L 201, 17.7.1998, p. 1),

Consiliul modifică Regulamentul (CE) nr. 88/98 înainte de data aderării, în vederea adoptării măsurilor de conservare necesare conform următoarelor linii directoare:

- energia motrice a navelor autorizate să pescuiască în Golful Riga nu trebuie să depăşească 221 kW;

- navele autorizate să pescuiască în Golful Riga figurează pe o listă; lista se stabileşte astfel încât capacitatea globală de pescuit, măsurată în energie motrice (kW) să nu o depăşească pe cea observată între anii 2000-2001 în Golful Riga.

Modalităţile de stabilire a listei şi a unui sistem de monitorizare a efortului de pescuit pentru Golful Riga se adoptă în conformitate cu procedura stabilită în articolul 18 din Regulamentul (CEE) nr. 3760/92 [3] de instituire a unui regim comunitar al pescuitului şi acvaculturii.

Aceste măsuri de conservare sunt nediscriminatorii şi se aplică în întreaga zonă de gestiune de 25 de mile.

Soluţia de mai sus nu aduce atingere evoluţiei legislaţiei secundare în acest domeniu.

[1] JO L 389, 31.12.1992, p. 1.

[2] JO L 171, 17.6.1998, p. 1.

[3] JO L 389, 31.12.1992, p. 1.

--------------------------------------------------